ສະພາມຽນມາ ໄຂຂຶ້ນ ໂດຍບໍ່ມີຜູ້ແທນຈາກພັກ NLD (ເບິ່ງສະໄລດ໌ກັບວີດີໂອ)
ພັກ NLD ຢາກ​ໃຫ້ປ່ຽນແປງ ຄໍາສາບານໂຕ ເຂົ້າຮັບຕໍາແໜ່ງ ເ​ພື່ອໃຫ້​ມີ​ເນື້ອ​ໃນ​ທີ່ບັງຄັບ​ໃຫ້​ ເຂົາ​ເຈົ້າເຄົາລົບນັບຖື ລັດຖະທໍາມະນູນ​ເທົ່າ​ນັ້ນ
ລັດຖະສະພາຂອງມຽນມາ ໄດ້ໄຂຄືນອີກໃນວັນຈັນມື້ນີ້ ໂດຍມີຜູ້ນໍາພັກສັນນິບາດແຫ່ງ ຊາດເພື່ອປະຊາທິປະໄຕ ທ່ານນາງ ອອງຊານ ຊຸ ຈີ ແລະສະມາຊິກສະພາຈາກພັກຂອງ ທ່ານນາງ 42 ຄົນ ປະຕິເສດບໍ່ຍອມເຂົ້າປະຈໍາບ່ອນນັ່ງຂອງພວກເຂົາເຈົ້າຍ້ອນການຂັດ ແຍ້ງກັນກ່ຽວກັບຄໍາສາບານຕົວ ເພື່ອເຂົ້າຮັບຕໍາແໜ່ງດັ່ງກ່າວ ການຜິດຖຽງກັນດ່ັງກ່າວມີຂຶ້ນ ພ້ອມໆກັບທີ່ສະຫະພາບຢູໂຣບປະກາດໂຈະການລົງໂທດ ທາງການຄ້າແລະເສດຖະກິດ ທີ່ໄດ້ນໍາໃຊ້ມາເປັນເວລາດົນນານຕໍ່ມຽນມານັ້ນໄວ້ ເປັນເວລາ ນຶ່ງປີໃນວັນຈັນມື້ນີ້ ເພື່ອຕອບສະໜອງຕໍ່ການປະຕິຮູບໄປສູ່ປະຊາທິປະໄຕ ຢູ່ໃນປະເທດ ເອເຊຍຕາເວັນອອກສຽງໃຕ້ແຫ່ງນັ້ນ ບັນດາເຈົ້າໜ້າທີ່ຂອງພັກກ່າວວ່າ ບັນດາຜູ້ແທນຂອງພັກ NLD ຈະບໍ່ເຂົ້າກໍາບ່ອນນັ່ງ ຈົນກ່ວາວ່າຈະມີການປ່ຽນແປງຄໍາສາບານ ເພື່ອບໍ່ໃຫ້ພວກເຂົາເຈົ້າຕ້ອງໄດ້ສາບານຕົວ ວ່າ ຈະຄຸ້ມຄອງລັດຖະທໍາມະນູນທີ່ຂຽນຂຶ້ນມາໂດຍລັດຖະບານທະຫານຊຸດເກົ່າທີ່ກໍາ ອໍານາດນັ້ນ ໂຄສົກຂອງພັກສັນນິບາດແຫ່ງຊາດເພື່ອປະຊາທິປະໄຕ ຫຼື NLD ທ່ານ Nyan Win ໄດ້ກ່າວຕໍ່ພວກນັກຂ່າວໃນວັນຈັນມື້ນີ້ວ່າ ທ່ານເຊື່ອໝັ້ນວ່າບັນຫາດັ່ງກ່າວ ຈະແກ້ໄຂ ໄດ້ໂດຍໄວໆ ທາງພັກ NLD ຢາກໃຫ້ປ່ຽນແປງຄໍາສາບານ ໃຫ້ມີເນື້ອໃນບັງຄັບໃຫ້ເຂົາເຈົ້າເຄົາລົບ ນັບຖືລັດຖະທໍາມະນູນເທົ່ານັ້ນ ແທນທີ່ຈະບັງຄັບໃຫ້ປົກປ້ອງຄຸ້ມຄອງ ຊຶ່ງທາງພັກລັດຖະ ບານໄດ້ປະຕິເສດ ມາຈົນເທົ່າເຖິງປະຈຸບັນນີ້ ປະທານາທິບໍດີທ່ານ Thein Sein ທີກໍລັງຢ້ຽມຢາມກຸງ Tokyo ແລະໄດ້ກ່າວກັບບັນດາ ນັກຂ່າວໃນວັນຈັນມື້ນີ້ວ່າ ທ່ານບໍ່ມີແຜນການທີ່ຈະປ່ຽນແປງຄໍາເວົ້າ ຂອງຄໍາສາບານ ແຕ່ກໍຢືນຢັດວ່າ ທ່ານບໍ່ມີວັນຈະຕ່າວປີ້ນຂັ້ນຕອນຂອງປະຊາທິປະໄຕທີ່ກໍາລັງດໍາເນີນ ໄປຢູ່ນັ້ນ